КъБКъУ-м къэралхэр зэпещIэ
Къэбэрдей-Балъкъэр къэрал университетым хамэ къэралхэм къикIауэ щеджэ студентхэм щIэныгъэ нэхъыщхьэ зрагъэгъуэт къудейкъым, атIэ адыгэхэм, балъкъэрхэм, урысхэм я щэнхабзэм зыщагъэгъуазэ, лъэпкъ хабзэхэмрэ нэгъуэщI щхьэхуэныгъэхэмрэ зрагъащIэ, ди лъахэм щекIуэкI псэукIэмрэ и щIыпIэ нэхъ дахэхэмрэ зрагъэлъагъу, ди цIыху цIэрыIуэхэм нэIуасэ зыхуащI. А псори зи фIыщIэр къыщалъхуа хэкум пэIэщIэу еджэ ныбжьыщIэхэр зи нэIэ щIэт егъэджакIуэхэрщ. КъБКъУ-м хамэ къэрал къикIахэм ядэлэжьэнымкIэ и кафедрэм и егъэджакIуэ Тэнащ Тамарэ иджыпсту урысыбзэр зэзыгъащIэ гупым гурэ псэкIэ ядолажьэ.
Университетым зэрыщеджэным зэрыхуигъэхьэзырым, бзэр зэраригъащIэм къыдэкIуэу, Тамарэ ныбжьыщIэхэр щегъэгъуазэ ди лъэпкъ гупсысэкIэм, адыгэ хабзэм, ярегъэцIыху цIэрыIуэ хъуа ди лъэпкъэгъухэр. Апхуэдэу иджыблагъэ ахэр щыIащ Урысей Федерацэм щэнхабзэмкIэ щIыхь зиIэ и лэжьакIуэ, Адыгэ, Къэбэрдей-Балъкъэр, Къэрэшей-Шэрджэс республикэхэм щIыхь зиIэ я журналист, «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд и ныбжьыр илъэс 70 зэрырикъум теухуауэ Кэнжэ къыщызэрагъэпэща пшыхьым. ХьэфIыцIэм и IуэхущIафэхэм, хэкум, лъэпкъым папщIэ иригъэкIуэкI лэжьыгъэхэм Тэнащыр студентхэм яхутепсэлъыхьати, ялъагъу псори яфIэгъэщIэгъуэнт. КъызыхэкIа лъэпкъыр зэгъэуIужыным, зэпыщIэжыным иужь иту Мухьэмэд къэрал куэдым зэрыщыIам, абы иджыри къыздэсым иригъэкIуэкI лэжьыгъэхэм дихьэхати, ХьэфIыцIэр нэхъ гъунэгъуу зрагъэцIыхуныр я хъуэпсапIэт. Ар къайхъулIауэ жыпIэ хъунущ хамэ къэрал къикIа студентхэм, сыту жыпIэмэ а пщыхьэщхьэм Мухьэмэд и гъащIэр зыхухиха Iуэхухэмрэ и дуней тетыкIэмрэ теухуа куэд утыку щыжаIащ и ныбжьэгъухэмрэ и лэжьэгъухэмрэ.
ЦIыхущIэ къызэрацIыхуам, адыгэбзэ шэрыуэ зэрызэхахам (абыхэм бзэр зыщIи зымыщIи яхэтт), концерт гукъинэж зэреплъам щыгуфIыкIыу зэбгрыкIыжащ езы студентхэри.
НэщIэпыджэ Замирэ.
